Dronninglund Slot
Dronninglund Slot, hovedgård 25 km nordøst for Aalborg. Den nævnes i 1268 som Hundslund Kloster, et benediktinernonnekloster, der var i Kronens eje 1536-81. Dronning Charlotte Amalie erhvervede i 1690 Hundslund og Skovgaard Hovedgård, som herefter kaldtes Dronninglund. Gennem skiftende ejere fra 1735 endte slottet i 1949 hos slægten Høgsbro, der efter frasalg af avlsgården, Dronninglund Hovedgård, har sikret dets bevaring gennem en fondsdannelse. Efter en større restaurering i 1980'erne anvendes Dronninglund Slot nu som privat kursuscenter og hotel.
I det fredede trefløjede slotsanlæg i to etager har øst- og sydfløjen bevaret murværk fra klostret, mens vestfløjen med sine to hjørnepavilloner stammer fra omkring 1580. Ved Lauritz de Thurahs ombygning for greve Adam Gottlob Moltke i 1775 blev sydfløjen gjort til hovedfløjen, og indgangspartiet i det trefløjede, barokprægede anlæg markeredes ved et stærkt fremspringende midterparti.